Kun on hätä suurin, niin on apu lähin
Matkaajat ne lentää, lentää
 voimin raukenevin vähin,
 mutta kun on hätä suurin,
 usein apukin on lähin.

 Niinpä nytkin. – Retkeilijät
 katseen harhailla kun antaa,
 näkevät jo etähällä
 häämöittävän maata, rantaa.

 Hetki vain, ja jälkeen jääneet
 ovat ulapat jo jäiset,
 alla siintää siniseljät,
 paistaa vaarat petäjäiset.

 Vihdoin lapset huomaa, että
 kaikk’ on tuttavata ihan,
 ja jo lentolaiva laskee
 suoraan viereen – kotipihan.

 Riemumielin isä, äiti
 rientää matkaajia vastaan,
 iloisesti syleilevät
 kohta kumpaistakin lastaan.